Wes-Kaapse boer hoor oor borgtogArgieffoto Frik Muller, ŉ boer van Herbertsdale buite Mosselbaai in die Wes-Kaap, se borgtogaansoek is Donderdag in die plaaslike landdroshof geweier. Sers. Kappi Kapp het aan Maroela Media gesê die hof het beslis Muller moet in aanhouding bly totdat die hofsaak afgehandel is. Die hof het bevind Muller kon nie tydens sy borgtogaansoek bewys dat sy teenwoordigheid op die plaas nié ŉ bedreiging vir die slagoffers in die saak sal inhou nie. Sy borgtogaansoek is gevolglik van die hand gewys. Maroela Media het vroeër berig Muller staan tereg op aanklagte van poging tot moord, aanranding met die doel om ernstig te beseer, opsetlike saakbeskadiging en die besit van ŉ onwettige vuurwapen en ammunisie. Dit kom nadat hy na bewering vroeër vandeesmaand met ŉ trekker teen die muur van Hylton Levendal, ŉ voormalige plaaswerker, se huis vasgery het. Levendal is glo al in Desember afgedank, maar het geweier om pad te gee van die plaas af. ŉ Onderonsie het tussen Levendal en Muller ontstaan wat daartoe gelei het dat Muller glo met ŉ trekker teen die muur van die werker se huis vasgery het. Van die bakstene van die huis het op Levendal geval en hy is glo gering beseer. Muller sal op 12 April weer in die Mosselbaai-landdroshof verskyn.